*A szülők ezt azért mondták, mert féltek a vallási vezetőktől. Azok ugyanis már megegyeztek abban, hogy ha valaki Messiásnak mondja Jézust, azt ki kell tiltani a zsinagógából. Ezért mondták a szülők:* *„Kérdezzétek őt, hiszen már felnőtt, majd ő megmondja!”*  (Jn 9,22-23)

Nem csak a gyógyulás híre terjedt a nép között, hanem a vallási vezetők megegyezése is. Más szóval nem csak a jó hír terjedt, a rossz is. Abban a vallásos környezetben a zsinagógából való kitiltás nagy csapásnak, negatív dolognak számított. Ezt nem merték felvállalni a szülők.

A hátrányos megkülönböztetés végigkísérte Jézus követőit a történelem során. Ma és nálunk ilyenről nincsenek hírek, de vannak a világnak olyan részei, ahol Jézus követésének megvallása akár halálos fenyegetést is jelenthet és mégis, ott is élnek követői.

Jézus méltó arra, hogy Nevéért, követéséért a megaláztatást, hátrányos megkülönböztetést is vállaljuk. Jézus, amikor a földön járt, megtette értünk, emberekért, most nekünk van lehetőségünk ezt bemutatni.

Bibliai képekkel kifejezve: a golgotai áldozati Bárány, aki ma már a Győztes júdabeli Oroszlán, méltó arra, hogy Érte a rosszat is felvállaljuk. *Vadon Gyula*